Folketing
2013-04-12

Jeg har endnu ikke lagt mig fast på en endelig model, og det vil som sagt være noget, der vil blive overvejet i et tæt samarbejde med Rigspolitiet og Rigsadvokaten, så vi sikrer, at der fortsat er de balancer, der skalvære, i det samlede sanktionssystem på færdselsområdet. Og så vil det være naturligt at inddrage Folketingets partier i det videre arbejde. Så en lidt lang tale kan man opsummere på følgende måde: Færdselssikkerheden står højt på regeringens dagsorden. Regeringen arbejder målrettet for at få hastigheden ned på vejene, herunder også ved vejarbejder. Der er tale om et meget sympatisk forslag her, men den foreslåede model indebærer betydelige håndhævelsesvanskeligheder. Vi har jo i dag et velfungerende, men også komplekst sanktionssystem i forbindelse med hastighedsovertrædelser, som i vidt omfang baserer sig på overtrædelsens farlighed, men som sagt vil jeg gerne overveje alternative muligheder for at ramme de fartsyndere, som ikke respekterer en midlertidig nedsættelse af hastighedsbegrænsningen. Og det er altså samlet set årsagen til, at regeringen ikke kan støtte forslaget.